It-tieni diskors ta' Elifaż Wieġeb Elifaż it-Temani u qal: "Huwa l-għaref iwieġeb b'argumenti fiergħa, u joqgħod jimraħ fuq ir-riħ Xlokk? Se jieħu raġun b'diskors bla fejda, u bi kliem li ma jiswa għal xejn? Int qed tħassar il-biża' ta' Alla, u ġġib fix-xejn ir-reliġjon. Billi dnubek inebbaħ lil fommok u għoġbok tħaddem ilsien il-ħżunija, fommok stess jgħaddik b'ħati, mhux jiena, huma xufftejk li jixhdu kontrik. Twelidt int qabel il-bnedmin? Tnissilt inti qabel l-għoljiet? Jaqaw kont tisma' fil-kunsill ta' Alla, u żammejt għalik waħdek l-għerf? X'taf int li ma nafuhx aħna? X'tagħrif għandek li qabżilna? Għandna fostna xjuħ meqjuma ikbar fiż-żmien minn missierek. Mhu xejn għalik il-faraġ ta'Alla, u l-kliem tagħna li jieħdok bil-ħlewwa? Għaliex tħalli l-passjoni tegħlbek? L-għala tberraq l-għajnejn tiegħek? Għala ddawwar fuq Alla l-qilla tiegħek, u titlaq minn fommok kliem bħal dan? X'inhu l-bniedem biex ikun safi, bin il-mara biex ikun bla ħtija? Jekk anqas fl-anġli tiegħu Alla ma jafda, u s-smewwiet mhumiex safja quddiemu, kemm inqas dil-ħlejqa moqżieża u mħassra, il-bniedem li jixrob bħall-ilma l-ħażen? Ismagħni, Ġob, ħalli nurik, u l-ħwejjeġ li rajt jien żgur nistqarrlek, dak li jgħidu l-għorrief tagħna, u ma ħbewlhomx missirijiethom; dawk li lilhom weħidhom kienet l-art mogħtija, u ebda barrani ma tħallat magħhom. Il-ħażin ħajtu kollha jieħu ġo qalbu, magħdudin is-snin merfugħa għal bin id-dnewwa. Jidwu f'widnejh ħsejjes ta' biża', fis-sliem jistħajjel ġej għalih xi qerried. M'għandux tama li mid-dlam se jeħlisha, hu li jqis ruħu mmarkat għas-sejf; mitfugħ bħala ikel għall-isqra, jaf li maqtugħa l-qerda tiegħu. Ibeżżgħu jum id-dlam, jaħkmuh in-niket u d-dwejjaq bħal sultan lest għat-taqbida. Għax rafa' idu kontra Alla, ried jisfida lil Xaddaj. Ġera għalih kollu mżarġan, bil-ħxuna tat-tarki bbuzzati tiegħu. Għax mela bis-simna wiċċu, u taqqal ġenbejh bis-sonża. Imur jgħammar fi bliet meqruda u fi djar mitluqa min-nies, u għoddhom se jiġġarrfu. Ma jistagħniex, lanqas idum riżqu, ma jifrixx ġidu 'l hemm mill-qabar. Mid-dlam żgur ma jeħlishiex; inixxef in-nar iż-żraġen tiegħu, u r-rimi tiegħu jtajru r-riħ. Qis li ħadd ma jafda fil-frugħa u jitqarraq, għax frugħa jkun il-ħlas li jieħu. Jinxfu qabel iż-żmien iż-żraġen tiegħu, il-friegħi tiegħu ma jħaddrux aktar. Iwaqqa' bħad-dielja l-għeneb nej, jobżoq bħaż-żebbuġa n-nwar tiegħu. Le, ma jkollhiex nisel ir-razza tal-ħżiena, id-djar tal-qarrieqa jeqridhom in-nar. Inisslu l-inkwiet u jildu l-ħsara, u ġufhom bit-tqala tal-qerq."